ສປຊ ຮຽກຮ້ອງ ຊີເຣຍ ໃຫ້ອະນຸຍາດໃຫ້ ນັກສັງເກດການ ເຂົ້າໄປໃນເມືອງ Al-Haffeh (ວີດີໂອ)
ສະຫະລັດຢ້ານກົວວ່າ ກຳລັງຮັກສາຄວາມປອດໄພ ຂອງຊີເຣຍ ພວມວາງແຜນທີ່ຈະສັງຫານໝູ່ພົນລະເຮືອນ ຢູ່ໃນເມືອງດັ່ງກ່າວ
ເລຂາທິການໃຫຍ່ຂອງອົງການສະຫະປະຊາຊາດ ທ່ານ Ban Ki-moon ແລະທູດພິເສດ ນາໆຊາດ ທ່ານ Kofi Annan ໄດ້ຮຽກຮ້ອງໃຫ້ຊິເຣຍອະນຸຍາດໃຫ້ພວກນັກສັງເກດການ ຂອງອົງການສະຫະປະຊາຊາດ ເຂົ້າໄປໃນຫົວເມືອງທີ່ກໍ່ການກະບົດຂຶ້ນໃນພາກຕາເວັນ ຕົກສຽງເໜືອຂອງຊິເຣຍບ່ອນທີ່ສະຫະລັດຢ້ານກົວວ່າກຳລັງຮັກສາຄວາມປອດໄພຂອງ ຊິເຣຍ ພວມວາງແຜນທີ່ຈະສັງຫານໝູ່ພົນລະເຮືອນນັ້ນ ພວກນັກເຄື່ອນໄຫວແລະປະຊາຊົນໃນເມືອງ Al-Haffeh ກ່າວວ່າ ເຮືອບິນເຮລິຄອບເຕີ ແລະລົດຖັງຂອງລັດຖະບານ ໄດ້ໂຈມຕີເມືອງດັ່ງກ່າວໃນແຂວງ Latakia ຊຶ່ງເຮັດໃຫ້ ພົນລະເຮືອນຈຳນວນນຶ່ງ ຍັງຕົກຄ້າງຢູ່ໃນເມືອງນີ້ ໃນລາຍງານທີ່ນຳອອກເຜີຍແຜ່ໃນ ວັນແລງວັນຈັນວານນີ້ ທ່ານ Ban ໄດ້ກ່າວວ່າ ມັນມີຄວາມຈໍາເປັນ ທີ່ຈະຕ້ອງອະນຸຍາດ ໃຫ້ພວກນັກສັງເກດການຂອງອົງການສະຫະປະຊາຊາດ ເຂົ້າໄປໃນເມືອງ Al-Haffeh ແບບບໍ່ມີການລົບກວນ ກ່ອນໜ້ານີ້ ທ່ານ Annan ໄດ້ສະແດງຄວາມວິຕົກກັງວົນເປັນ ທີ່ສຸດຕໍ່ສະຖານະການໃນເມືອງດັ່ງກ່າວ ແລະທວງໃຫ້ອະນຸຍາດໃຫ້ຄະນະສັງເກດການ ນາໆຊາດເຂົ້າ ໄປໃນເມືອງດັ່ງກ່າວໂດຍທັນທີ ໂຄສົກກະຊວງການຕ່າງປະເທດສະຫະລັດທ່ານນາງ Victory Nuland ກ່າວວ່າ ກຸງວໍຊິງຕັນມີຄວາມຕື່ນຕົກໃຈເປັນທີ່ສຸດກ່ຽວກັບລາຍງານຂ່າວຈາກຊີເຣຍທີ່ວ່າ ທະຫານລັດຖະບານອາດພວມທຳການຈັດແຈງ ເພື່ອທຳການສັງຫານໝູ່ທີ່ ເມືອງ Al-Haffeh ແລະທີ່ໝັ້ນແຫ່ງອື່ນໆຂອງພວກຝ່າຍຄ້ານ ຮວມທັງໃນເຂດ ຊານເມືອງ ຂອງນະຄອນຫຼວງ Damascus, ເມືອງ Daraa, ເມືອງ Deir el-Zour, ເມືອງ Hama ແລະເມືອງ Homs ທ່ານນາງ Nuland ບໍ່ໄດ້ໃຫ້ຮ່ອງຮອຍໃດໆກ່ຽວກັບການຕອບຮັບໃໝ່ຕໍ່ວິກິດການ ໃນຊີເຣຍ ໂດຍກ່າວຢໍ້າວ່າ ສະຫະລັດຢາກໃຫ້ມີການກົດດັນທາງດ້ານການທູດຕໍ່ ລັດຖະບານຊີເຣຍ ແລະກ່າວເນັ້ນເຖິງຄວາມວິຕົກກັງວົນຂອງສະຫະລັດວ່າ ການ ແຊກແຊງທາງທະຫານນັ້ນ ຈະເຮັດໃຫ້ບັນຫາຂັດແຍ້ງໃນ ຊີເຣຍ ກາຍເປັນສົງຄາມ ຕົວແທນໄດ້ ກຸ່ມສັງເກດການດ້ານສິດທິມະນຸດໃນຊິເຣຍຊຶ່ງມີສໍານັກງານຢູ່ທີ່ອັງກິດໄດ້ກ່າວວ່າ ການໂຈມຕີໃນທົ່ວປະເທດຂອງຝ່າຍລັດຖະບານ ແລະກອງກໍາລັງຂອງກຸ່ມກະບົດ ໄດ້ສັງຫານພົນລະເຮືອນຢ່າງນ້ອຍ 63 ຄົນ ແລະທະຫານ 21 ຄົນໃນວັນຈັນວານ ນີ້ ຊຶ່ງການບາດເຈັບລົ້ມຕາຍນີ້ ແມ່ນຮວມທັງ 10 ຄົນທີ່ໄດ້ເສຍຊີວິດຍ້ອນລະເບີດ ລົດ ໃນເມືອງ Deir el-Zour ທາງພາກຕາເວັນອອກສຽງເໜືອຂອງຊີເຣຍ